khistorydata/jeongjo-sjw-relations huggingface dataset:
정조 10년 · 목
因忠淸監司金光默農形狀本。敎曰。日前因嶺伯狀本。已有措辭申飭。而觀此狀辭。畓穀在在判歉。綿農又如是失稔。言念民事。寢食奚甘。大抵田穀旣曰差勝。則慰恤撫摩。不至流離。莫過於先使民情有恃。賊役稍歇。然後可責窮冬奠居。何待分等狀啓。欲觀被災之淺深。還上軍布。當有區別代捧之道。在朝家一視之意。敷示於嶺民者。今何泯默於本道。令廟堂以此意措辭行會該道伯處。巡路則面諭父老。在營時關飭邑宰。俾愚夫愚婦。皆知來頭代捧之由。恃而無恐。期於安心奠居。萬一守宰不善下布。民有不聞知之事。則續當差送摘奸之行。以考其擧行勤慢。此意一體嚴飭。
정조 10년 · 강
命忠淸兵使具世勣緘辭推考。
정조 10년 · 목
該兵使狀啓。去閏七月初八日延豐縣監趙鼎玉牒呈內。本縣麻骨烽。卽慶尙右道聞慶縣炭項烽來應相準。而同縣炭項烽。雖値晴明。間或不擧。至有本縣麻骨烽闕瞭之事云。又於本月初七日同縣監朔末報狀後錄內。閏七月後望十六日十七日二十一日二十六日合四日。以晴明擧火相準。十八日十九日二十日二十二日二十三日二十四日二十五日二十七日二十八日二十九日合十日。乃是晴明。而聞慶縣炭項烽。不爲擧火。故麻骨烽亦不得應擧云矣。烽準之法。一從前烽之擧不擧。沿路各烽。鱗次應火。其間或有雲暗。則前站馳人傳通於後站。亦是謹烽之例。右項十日。旣是晴日。而無緣失瞭。則爲其守土之臣。所當登時論報臣營。而挨過屢日後。都錄於朔末之例報者。事甚慢忽。故當該縣監趙鼎玉。不得已罷黜。 慶尙右道烽火各邑。自該兵營査實論理狀聞之意。亦爲文移。而臣常時不能嚴束各邑。致有此稽忽之失。惶懍待罪。敎曰卿莅閫幾朔。不卞例擧與不擧。今因該縣監之綜核。始得知其事實。況大小罪過。自首者勿論。自是法典。卿之待罪固是矣。該倅之拿處誠過矣。至於罷黜。大係意外。該縣監趙鼎玉論罪一款。特爲分揀。卿則緘辭推考。
정조 10년 · 강
司饔院以客使接見時應行節目啓。
정조 10년 · 목
該院啓言。今此勅使親臨接見時。茶禮待候。本院依例設廳。應行節目。及茶禮一度所入素膳一床肉膳二床。與該用器皿磨鍊後錄。請分付各該司。依後錄施行。允之。敎曰。以今節目觀之。假提調以士夫中年少有膂力儀容可合人差出。自是流來式例。則今番旣無宴享。雖不可如數塡差。亦不宜全然闕却。甲辰已例。元非創始之新式。抄單中無一士夫。果何委折。自本院更爲草記。
정조 10년 · 목
狀啓以爲。卽接義州府尹李祖源本月十二日成貼狀啓謄報內。當日辰時量。槍軍持來問安軍官方處坤訓導方世弘等昨日酉時成送告目內。勅行十一日申時量來到栅內。仍爲止宿。十二日出栅之意停當。而自鳳城出來時。 上副勅乘鞍馬。 通官倭克精額持羊三口而來。故問其由則以爲。回還之路。歷入於義州南山金常明祖墳。設奠拜禮云云。八月十二日巳時封啓。
정조 10년 · 강
詣 璿源殿。行酌獻禮。
정조 10년 · 목
具翼善冠白圓領袍。乘輿由端暉門。入齋室。改具黑圓領袍。行酌獻禮。乘輿由仁政門。入協陽門。還內。
정조 10년 · 강
判下前縣監趙時完等五十一人上言。
정조 10년 · 목
時完戶曹判書趙時俊。幼學趙時九。前守奉官趙時衡。幼學趙時夏。吏曹參判趙時偉。 行副護軍趙圭鎭。 行副司直趙城鎭。前縣監趙器鎭。前郡守趙漢鎭。 行副司直趙鼎鎭。 行副司直趙尙鎭。 副司果趙公鎭。副司果趙弘鎭。副司直趙興鎭。西部都事趙應鎭。幼學趙簡鎭。進士趙良鎭。進士趙經鎭。幼學趙升鎭。幼學趙晩鎭。幼學趙呂鎭。幼學趙緯鎭。幼學趙秉鎭。幼學趙冕鎭。幼學趙性鎭。幼學趙綮鎭。幼學趙胤鎭。幼學趙亨鎭。幼學趙晃鎭。 副司果趙雲紀。宣傳官趙雲祥。進士趙雲會。前宣傳官趙雲行。備邊司郞廳趙雲衢。平市令趙雲絅。幼學趙雲泰。幼學趙雲繪。幼學趙雲岐。幼學趙雲翊。幼學趙雲繼。幼學趙雲畬。幼學趙雲奎。幼學趙雲永。幼學趙雲明。幼學趙雲弼。幼學趙雲緖。幼學趙雲路。幼學趙晉和。幼學趙民和。幼學趙庭和等詣當直上言略曰。臣等家是四百年世祿之族。近出千萬古所無之逆。傳家忠孝。一朝貽累。闔族羞憤。十載于今。家國之于凶于害。惟有沫血而飮泣。醜穢之若污若浼。不啻割贅而斷腕。十餘年來。一門諸族之文蔭武通仕者。遍蒙天地庇覆之私。父母字育之仁。簡拔而任使之。拂拭而甄錄之。山恩海德。無若臣家之偏受。含珠結草。只以他生而爲期。徵討之義。比他人百倍。痛惋之心。無一日暫忘。惟其睢盱之場。未自斂跡。憯毒之鋒。何所不有。果然李秉鼎之急書出矣。蓋其怳惚之說。初不指擧名姓。構捏之計。反必欲謀滅門黨。以凶逆之不幸出於臣族。籍口於䵝䵢黯黮之地。驅人於罟獲陷穽之中。無形影投沒把捉。而直以護法等語。作爲白地誣衊之案。末乃以威勢二字。要售一世眩惑之術。變書投上之後。百口諸族。心隕膽墜。人刀我肉。自分其必無幸矣。不圖日月之明。悉燭凶誣之罔極。雨露之私。深軫全門之曲保。其疏則論以駭愕而痛斥之。其誣則付之公眼而昭晰之。處分之下。情狀莫逃。全保之澤。旁聽爲泣。臣等卽日滅死。更無餘憾。而黨逆人臣之極惡也。負此惡名。不一卞白。則尙何以人類自處乎。惟我殿下。罪其人而火其書。聖斷已極嚴正。毒誣自歸誣罔。而第原疏不出。囂俗自易致於疑眩。私冤莫暴。擧族未分於人鬼。臣等區區之情。願與秉鼎一處相質。何事不滅親。何事爲護法。毋若疏辭之閃秘。使之指跡而臚列。倘有一半分依俙近似於渠所云云。則闔門誅戮。萬萬無恨。反是而無實則誣也。臣家與秉鼎。自有姻婭之誼。元無嫌隙之端。一自丁酉以後。渠有殘忍之行。臣等心惡而義絕之。故狼毒之心。始若盜憎。構捏之言。終售蜮射。又反以修隙之說。謂天可欺。謂世可誣。見嫉之祟。逞憾之由。若無臣等之自暴。則雖以我聖上照魅之明。亦何以盡燭乎。近族疏宗。相率席藁。泣血哀籲于禁門之前。衷情所迫。言不知裁。萬戮是俟。敎曰。汝等遭罹之罔極。豈待嗚冤之擧。而朝家始可痛燭其情狀乎。李秉鼎之疏。一言以蔽之。曰禍心。汝等雖以滅親護法等句語。願與秉鼎卞質。而汝等不幸有近出之痛。自來臭味趣向之若秦若越。人孰不知。況戶判兄弟。立朝藉手。惟在隄防二字。無愧古人別族之智。丙申以後。朝家之拂拭而任用者。蓋有摡於汝等向國之心。曷嘗有䵝䵢黯黮之可論乎。大抵卞質云者。卞難明之誣。而質易眩之跡也。汝等質諸無怍。焉用卞爲否則以朝家曲爲地之念。何靳而不使卞質。徑加勘處乎。近來朝象人心。日就迫阨。告訐成習。人不自謀。向於李秉鼎之被駁。猶且嚴斥而痛懲。豈爲其人。意在矯俗。如汝等家最被恩遇。多年委毗者。方在橫逆之科。朝家於此。萬有一任渠伺釁。馴致跳踉。是何異於昔者所進今日不知其亡也。儘如是。則爲今日古家世臣者。皆將謀生之不贍。何暇責其國耳公耳。朝家之所早夜憂歎。期與咸囿之者。斷斷若心。一則爲國。二則爲國。噫彼秉鼎事。其計則嫁禍。其說則鑿虛。其口氣手段之憯毒。決非仁人所可正視。渠之所坐讆言。不趐齷齪。而寧忍甘心蹈襲。反效其誣逆之餘套。以亂我治規。壞我世道乎。究厥罪犯。金木猶輕。而畢竟罪名。止於投竄。朝家之深意。自有熟講于中者。此不必向汝等敷示。適因判付。有此縷縷。如是剖析之後。更以此事煩瀆。與之較挈。則是豈朝家費辭昭釋之本意。煩瀆之罪。秩高之人。先任其咎。汝等勉守毋卞之戒。夔夔慥慥。一心做明將。莫負朝家終始眷顧。汝等卽爲退去。
정조 10년 · 강
特罷戶曹判書趙時俊職。
정조 10년 · 목
敎曰。飭敎之下。如是違傲。以今日判付。視若等間閒。況今客使渡江。支應旁午。此時此任。豈可暫容虛縻。苟識夷險向前之意。豈敢一味逡巡。致煩此時酬應乎。 戶曹判書趙時俊罷職。
정조 10년 · 강
竄李秉鼎于長城府。
정조 10년 · 목
義禁府定配所以啓。允之。
정조 10년 · 강
命內閣撰進安東府文正公金尙憲西磵祠賜額祭文。
정조 10년 · 목
因禮曹草記。有是命。
정조 10년 · 강
御春塘臺。行壯勇衛試射。
정조 10년 · 목
具戎服。御春塘臺。行壯勇衛試射。武藝廳試藝。折衝廉重鉉柳葉箭邊四中騎蒭二中。命邊將除授。其餘賜弓箭木布有差。
정조 10년 · 강
以鄭一祥爲戶曹判書。前望也。
정조 10년 · 강
領議政鄭存謙箚陳病情乞免。賜批。
정조 10년 · 목
批以。愼節尙爾彌留。曷勝憂慮。卿其安心勿辭。益加善攝。趁勅行到京。卽爲造朝。
정조 10년 · 강
左參贊金魯鎭上疏。賜例批。
정조 10년 · 목
疏略曰。以一國共討之賊。而罪止減死。一疏陳請。竟至奉行。此臣之罪也。區區之迷見。竊以爲有司爲任。旣異言責。向後用法。無關竄配。雖未免率爾擧行。其溺職則大矣。堂箚論勘。可見公議之嚴。乞削臣職。以謝人言。○副司直金思穆。亦以前禁堂上疏。賜例批。
정조 10년 · 강
補土堂上李文源以補土形止馳聞。
정조 10년 · 목
狀啓曰。 寧陵曲墻外靑龍內沙汰有頉處。補土時所用熟石一萬二千八百八塊。江灘雜石二萬七千五百五塊。 莎草二萬四千五百九十五張。拒薪木五百五十六負。運置於紅箭門外。今月十二日曉頭先行告由祭。同日卯時仍爲始役。十四日十五日則 祭享時恐有喧聒之慮。而當此節日。許多軍丁。有難强令赴役。故兩日停役之由。傳敎未祗受之前。已爲報營自十二日至十三日補土形止。沙汰第一處。長十三尺。上廣八尺五寸。下廣五尺。深二丈或一丈半。第二處。長三十八尺。上廣五尺。下廣八尺。深二丈或一丈半。交塡土石。完築被莎。其下成坎爲七處。左右傍缺十處。白虎內莎沙汰成坎四處。當爲次第補土。 禁淸橋上水道左右石築。擧皆傾頹。長爲四十九尺。勢將改築。已爲完役。不過五分一。十六日更爲始役。二十二日三日間。期於畢役。○禮曹啓言。 愍懷墓補土之役。今十八日當畢役云。行祭吉日。令日官推擇。則二十一日爲吉云。請以此日擧行。允之。
정조 10년 · 강
遠接使金華鎭。 平安監司趙㻐。 義州府尹李祖源。問禮官金履翼。各以勅行形止馳啓。
정조 10년 · 목
遠接使平安監司狀啓以爲。臣等與問禮官義州府尹及各務差使員。出往江邊等候。 勅使當日申時量渡江。依例迎勅。如儀行禮。入呈名貼帖後。見官禮停免。 勅使護行大國人回糧大米十八石鹽九石。依例入給。而其持來卜物四十七馱。以刷馬載運。上副勅所騎馬出來者。只是二匹。故分付義州府與幷站邑。使之分養。 問禮官齎來致祭儀註。茶禮儀註。見官禮儀註。及追後下來迎祭文儀註。竝卽傳致後。問禮官仍爲上去。別問安承旨田文顯奉傳御貼帖。別致慰問。茶啖飯奉。無弊支過。仍爲止宿。明日卯時離發。所串站中火。良策站止宿計料。入京日子之許久遲延。殊甚可悶。而彼所拘忌。旣在此月。京中擇日。未及下來。路程記以九月初一日入京。姑先磨鍊。上送于延接都監。勅行渡江後。凡係事情。別爲開錄于左。八月十三日戌時封啓。一。 勅使渡江後。任譯請入帳幕少歇。而兩勅欲仍把所騎馬至館所。故臣等以入我境。仍乘遠來馬匹。有所不安之意。往復强請而後。始乘我國馬至館所。一。入館後。問禮官奉傳儀註四度。則兩勅同坐於東上房大廳。再三披閱。與任譯輩多般問議。將以自持來儀註參考云。一。兩勅半餉同坐於一榻上。鋪陳之整齊。庭排之豐備。極爲稱贊。庭排則在前分送于中江落留淸人處矣。今番則兩勅以爲輸送食物。亦係有弊。仍各各散給於主幷站勅庫監色通引及各班下屬。一。今番勅使。馳驛以來。故兩勅所持來私馬。各爲一匹。○義州府尹狀啓以爲。上副勅騎來馬二匹。與龜城各一匹式分養。護行。章京二。博氏一。衙役一。甫十口。八甲軍九十五名。從人八十九名。依例接待後。禮單等物。照數越給。他餘事情。具載于儐臣道臣狀啓中云云。 八月十三日戌時封啓。○問禮官狀啓以爲。臣祗奉儀註。本月初六日馳到灣府。當日酉時量。勅行渡江入來。臣亦出迎江頭。入來館所。行禮如儀。使首譯先呈名貼帖。仍奉儀註傳致後。臣先卽復路云云。
정조 10년 · 강
御重熙堂。行檢書官取才。
정조 10년 · 목
檢書官新薦十八人。自本閣先試製述。收券以入。仍命召入試講及寫。排律三上居首幼學金師範。論三中居首生員尹光昌。講居首同劃進士成海應幼學李集箕。中楷三上居首幼學李功懋。小楷三上居首李集箕。都計劃六分半李集箕。六分業儒李藎模入格。五分李功懋以下。賜紙有差。○提學李性源啓言。檢書官取才入格人幼學李集箕業儒李藎模。請令該曹口傳付軍職。使之冠帶常仕。從之。○待敎尹行任啓言。檢書官入格。取六分以上。而幼學李功懋。以六分見漏。蓋緣誤爲計劃之致。故敢達矣。敎以。此亦國試。今旣出榜。非可論也。況製爲外等。講爲兩不。若以小中楷。置之優等。則彼許多赴試諸人之講製優等。見落於寫技者。獨無沈屈之歎。且況此人。卽檢書之同生弟也。此等處宜念秉公祛私之方。計劃一款勿施。
정조 10년 · 강
以徐龍輔洪義榮爲承旨。 前望也。
정조 10년 · 강
漢城右尹趙瑍上疏辭職。掌令禹禎圭上疏討逆。仍請廷楫等嚴鞫。竝賜例批。
정조 10년 · 강
召見館伴李性源于重熙堂。
정조 10년 · 목
李性源啓言。迎勅習儀。以今十九日擧行事命下。而文禧廟秋香亨祭相値。習儀請以無故日退行。敎以。以二十日爲之。儀註出來之後。自多釐正事。習儀勢將差晩。還宮當於二十一日爲之。以此分付可也。又啓言。今番迎勅後茶禮。知委各該司矣。崇政殿茶禮。翌日館所茶禮。又翌日請來茶禮。送勅時餞茶禮。凡四度磨鍊擧行乎。從之。又啓言。卽者關西道臣。以通官贈給事。有所報來矣。蓋己酉則四通官。而今番則五通官之故。所加給通官一員銀子爲一千兩云。以此贈給之意。請一體知委於三道道臣及開城府。而都監擧行。亦依此例乎。從之。○延接都監啓言。本都監都廳趙弘鎭。謂有身病。今姑改差。請以前校理申耆差下。敎以。幺麼郞官。焉敢若此。此草記勿施。○備邊司以勅使接見時書入措辭。別無可改者。還送政院。依此書入啓。
정조 10년 · 강
假承旨寧邊府使田文顯。以勅行事情馳啓。
정조 10년 · 목
狀啓以爲。勅行渡江入館後。臣使差備譯官洪命福。請出通官先呈臣名帖。仍又齎奉御帖傳于上副勅後。問其行路安否。仍以今番皇帝之諭祭。別施拔例之典。祭品加倍。特旨派官。馳驛賜祭者。已是格外之恩。而咨文中國王不必過傷。俟得有子嗣。卽行奏聞之上諭。辭語懇摯。恩禮曠絕。故國王悲遑中。不勝感戴之忱。別遣近臣於境上。一以謝皇恩之隆摯。一以候大人之原隰矣。未知僉大人遠途跋涉。凡節不瑕有損乎。又以承旨之特遣迎慰。實出無前之意。使任譯委曲言及。所答說話。其他事情。開錄于左。○別單。勅使入館後。見官禮權停。上副勅同坐於東大廳。故臣先呈名帖。仍奉御帖。進傳于上副勅。則上副勅下榻雙擎以奉。各就坐後。 上副勅曰。國王名帖。俺等受而仍留。心甚不安。卽當還呈爲好云。故臣對曰。欽差入京後。傳納國王。此是已行之例。幸勿過辭云云。仍跪傳致謝之語。則上勅曰。貴國於屬國中。最爲恭順。故皇上素加優待之際。今聞世子喪逝之報。大加惻傷。卽泒俺等。馳驛而來。以慰國王。而第咨文上諭中。俟得有子嗣。卽行奏聞之語。皇上卽天也。天語如此。國王則百之慶。從可驗矣。俺等擬於入京之日。面拜國王。欲以此等語。寬慰國王。而今此俺等入境之初。遠遣近臣。俯問行路安否。感謝之極。無以爲喩云。任譯言及于通官雙林曰。今番別遣承旨於義州。此無前之例云云。則雙林卽傳于勅使。上勅曰。然乎。又曰遠接使布政使。竝來接于境上。而又有此承旨別遣之擧。其仰體皇恩之至意。尤令人欽歎云云。問禮官所呈各樣儀註。上副勅屢次披閱。與任譯等反覆問議後。彼國所持來儀註。亦爲參考。一一質問。言頗詳盡。又狀啓以爲。上副勅入館後。同坐一榻。我國儀註。半日詳閱。以至於殿名門名。無不詰問曰。致祭卽禮之大者。詳覽儀註然後。可無失措之擧。彼國所持來儀註。從當考閱後質定云。一。 勅使渡江後。服色不穿補服。蠎袍補服。卽胷禙也。往還當如之云。一。 上副勅人品頗從容。而上勅則尤不喜煩聒云。一。上勅以工部侍郞兼管吏部兵部事。又兼正白旗副都統。皇帝之幸熱河及圓明園遊宴時。輒皆隨駕。居常寵任。年雖衰老。而燈燭之下。能書細字。副勅早年登第。貌甚美麗。而右脚暫跛。其長妹卽皇帝寵姬靜妃。而年前皇帝幸南京時。遊戲船上。失足渰死云。一。 滿洲二品以上大官。奉命出使。歷過陵寢。則必行叩頭禮。故今番勅使出來時。行禮於瀋陽福陵昭陵。通官倭克精額。爲致奠於金常明祖墳。羊三口紙錢二箱持來。回還間留置於本府。 金簡囑托於上勅。要畵其墳形及朝鮮人物以來云。而姑無請畵之事云。一。臣當日未明詣館中。使任譯請見于勅使。則上副勅曰。逐日來問。心極不安。停止爲宜矣。臣更爲傳語于兩勅曰。下來時親承國王之命。按站隨後。每日問安。故敢候僉大人。夜來起居之如何云。則兩勅曰國王之如此厚待。實爲感激。朝鮮素稱禮義之邦。其言果不錯云。一。勅使平明。自義州離發。乘馬而至替馬所。任譯請小歇于幕次。則兩勅曰。行不過數十里。何必少憩乎。 任譯更以爲替馬所例待盤果云。則兩勅下馬入幕次後。進盤果。兩勅同坐一榻。各喫果實。其餘分饋驛卒。仍乘雙轎。至所串站中火後。至替馬所進盤果。兩勅相謂曰。俺等奉命出使。凡事務從節省。況今番是諭祭之行。則此等宂費。固當除減。而一則爲難孤待客之盛念。一則爲分饋跟隨之下屬。故姑未果矣。一。到良策站。招致通官及任譯。分給茶啖於下屬。而以至執旗軍牢等處。亦皆分給。勅行軍物與前排。不失次序。儼成班行。小無喧嘩之聲。街路觀望。一切嚴禁。一路肅然。儀容整齊云云。 八月十四日戌時封啓。
정조 10년 · 강
補土所以愍懷墓補土畢役啓。
정조 10년 · 목
補土所啓言。 愍懷墓曲墻頹圮處。八月十二日先爲修改。白虎上沙汰水源三洞合流處。長九十尺廣二十二尺深三尺。合流橫破處。長十六尺廣三尺深八尺。合流下潰缺處。長一百四十尺廣十一尺深三尺。幷爲補築。初次區劃錢四百兩中。用餘一百二十餘兩。而二十餘兩墓屬勤勞者處分給。一百兩分送於戶惠廳。追後請得錢二百兩。初不取用。十七日夕畢役。敎以。意謂巨役。如是速完。極可幸也。看役都廳及牌將等書啓。○因都廳以下別單。都廳前府使崔雲羽。 半熟馬一疋賜給。地方官衿川縣監洪喜榮。道內守令待窠陞敍。 守衛官兼監役李翼章陞六。 守衛官李邦欽陞敍。牌將鄭泰仁等三人。各上絃弓一張賜給。 衿川校吏等三人。令畿營米綿從厚施賞後使之狀聞。
정조 10년 · 강
戶曹以慶熙宮各處條葺畢役啓。
정조 10년 · 목
訓局啓言。慶熙宮局出身直所。旣自該曹改建。其在愼重之道。仍爲闕直。事甚疏虞。請依例入直。敎以。上下闕。以一番分半入直。集賢門軍。還宮間。折半入直。入廟前慶熙宮擧動。皆依此擧行。
정조 10년 · 강
遞右尹趙瑍。 吏曹參議金宇鎭。刑曹判書徐浩修。敍前提調吳載純。 齎咨官沈樂洙。
정조 10년 · 목
瑍詞訟劇地。老病可悶。 宇鎭。差 祭故也。○敎曰。御製校役管攝相妨。刑曹判書徐浩修本職許遞。飭已施。本是句檢之人。前提調吳載純敍用。幷令該曹。口傳付軍職。又敎曰。不過體例間申飭。況復命在卽。前齎咨官沈樂洙敍用。仍令該曹。口傳付軍職。
정조 10년 · 강
重推兵曹判書李命植。 禁衛大將徐有大。
정조 10년 · 목
因禁衛營軍兵領率單子。敎曰。軍兵雖依去廿五日例磨鍊。都領大將。元無指一下敎。且於還宮。他大將率領。則此將臣之自當領軍。果何委折。 兵曹之傳關。固已疏忽。該營之擧行。亦甚未安。該大將徐有大。從重推考。兵曹判書李命植。亦爲從重推考。○兵曹啓言。伏見傳敎下者。臣妄率昏謬。自無所逃。伏地悚慄。第念動駕隔宵。前後廂軍。不可無統領之大將。以何大將領率乎。敎以。俄者問備。只欲存事體也。節目旣已啓下。不必改磨鍊。出宮時則禁將都領。還宮時則訓將依例隨駕。
정조 10년 · 강
以李在學李祖承爲承旨。 李集斗爲吏曹參議。前望也。
정조 10년 · 강
徐有慶爲分內局提調。 口傳也。
정조 10년 · 강
有政。吏曹判書兪彥鎬參議李集斗進。
정조 10년 · 목
以李翼晉沈樂洙爲副修撰。金履素爲刑曹判書。沈豊之爲參判。
정조 10년 · 강
飭畿伯慰諭被災諸邑民人。使各奠居。
정조 10년 · 목
因京畿監司徐有防農形狀本。敎曰。今年年事。以旱以風。兼之以霜雹蟲損等種種災頉。痒稼之端。難以遍擧。沿峽之優劣淺深。朝家雖不躬親臨視。觀於京中日候。足可反隅而領略。五月亢旱。六月東風。挽近所罕見。在其時悲擾。不能念暇及。而猶料秋事之失稔。無日不費心慮。已與有司之臣。爛講備䂊之策矣。近見嶺湖狀本。民情之遑急。無異畿甸云云。向所過慮。不幸有中。距壬癸才踰數年。又有此歉荒。言念至此。殆欲明發。大抵田農視畓農。煞有稍勝。田種各穀。旣不在在登熟。則來頭還穀之難辦姑捨是。糊口亦將無計。使吾民罹此茶毒。一則由予否德。二則由予否德。諸道穀簿。縱云不敷。今若爲念嗣歲分還之需。不救目前艱食之患。是誠不忍爲也。嶺南湖西。已以還上身布分等代捧之意。特下別諭。此蓋先使民心恃無恐。無或徑自離土也。況本道處在王圻。朝家之撫摩接濟。豈後於遠道乎。將此狀辭。細加量度。必須及今慰諭。仍示息肩之方然後。庶幾不至携持之他。本道沿野各邑還穀身米布。則隨其被災淺深。當許代捧其他拯救之策。亦欲稍待送勅後。道伯巡還。另當區別措劃。先以此意。自廟堂星火行會本道。仍令嚴飭邑倅。使各曉告民間。以至愚夫愚婦之無知沒識者。亦皆知此朝令。切勿轉相繹騷。邑倅等諉以支勅次。待候境上。不卽一一遍諭。民不得弛心。則此等邑倅。豈可責之以分憂。不可無別般採察。從後摘發之擧。一體措辭嚴飭。嶺南兩湖。則分等狀本。當於何間封啓乎。關問草記。至於湖南代捧一款。姑未下敎。如有被災最甚。不得不代捧處。亦宜有先甲之令。以嶺湖畿甸所下傳敎。集成一通文字。謄關下送該道。頒示坊曲。亦各安意奠居。少紓朝家宵旰之憂事。待城門開。卽爲行會。又若關東前後飭諭之下。東郡諸邑被災形止。尙不登聞。若待分等。則能無後時乎。該道監司推考。亦令措辭申飭。行會三南關東。諸道守令中上京人。分付該曹。催促下送後草記。其中尤甚之次邑邑倅。限麥秋。無得輕許由暇事。分付諸道。
정조 10년 · 강
大司憲洪良浩。 副校理申耆。 正言鄭來百。掌令金寅爕。疏請訊鞫李廷楫。及還收龜柱罪名爻周之命。幷賜例批。
정조 10년 · 강
遠接使金華鎭。 平安監司趙㻐。 假承旨田文顯。別軍職李儒敬。各以勅行形止馳啓。
정조 10년 · 목
遠接使平安監司狀啓以爲。勅行當日卯時自良策站離發。巳時到鐵山府車輦站中火。仍向前站。其他事情。開錄于左云云。 別單一如假承旨狀啓。又狀啓以爲。勅行當日卯時量自宣川府離發。午時量到郭山郡雲興站中火。仍向前站。其他事情。隨所聞開錄于左。一。當日早朝。 假承旨田文顯入辭於勅使曰。卑職奉國王之命。來候大人原隰之節。今將回京復命。伏願僉大人一向保重。勅使曰。爾於復命之日。以俺等之意。致辭國王前曰。願王仰體皇上之諭旨。幸勿過傷。且上諭有俟有子嗣卽行奏聞之敎。皇帝卽天也。天語如此。宜有斯男之慶矣。又曰。國王以俺等之路値聖節。不得展禮。又遣近臣。另加慰問。國王敬禮之節。令人欽歎。又曰。俺等之來。沿路館餼。極爲豐腆。至於迎接各官。殫誠奉行。此亦莫非國王禮待之至意。又曰。御貼帖今雖奉留。而入京之日。當一體奉還。一。上勅臨發。詳問前排排立及威儀羅列之狀。以爲。諭祭文奉行之路。旣有壓尊之義。通官輩前排。不可列立於祭文至近之地。仍使之退立。勿爲前行。 八月十六日未時封啓。○假承旨田文顯狀啓以爲。當日未明。臣詣館中。請入見。仍問經宿安否。上副勅答曰。連日來問。出於國王厚待王人之禮。實爲感激。而還甚不安。此後則停免。以便我心。臣使任譯傳語曰。雖有停免之敎。其在奉承王命之道。決不可中止。探問事情。開錄于左。一。 副勅到鐵山車輦館。有七言律詩。詩云。虎節循循驛路通。箕疇自古俗龐鴻。衆山高拱三韓外。一水遙連大海東。耕鑿安恬忘帝力。笑言諧暢見民風。操鷄摶鴨今殊昔。禹甸畇畇萬國同。一。今日出館時。上勅謂任譯曰。俺等離發之後。凡館中所設帷帳床案之屬。慮有閪失之弊。另飭看守。使之收拾。此雖細事。亦不可不飭。又謂通官曰。諭祭文奉安時。通官左右排立于庭下。奉安于闕牌室後。勿接他人。只令兩儒生守直。而我們入館時。當中下轎。極爲不安。自今以後。卸轎于東西兩邊。又謂任譯曰。初二三吹砲。依例稟行。上馬砲城門砲除之。下馬砲及上船砲。分付兼行。而過去稍遠後始放。蓋兩勅厭聞砲聲云云。 八月十五日午時封啓。○別軍職李儒敬田文顯狀啓以爲。臣以沿路支勅檢飭及勅行護行事。姑留宣川府。而本月十五日。問禮官金履翼齎奉御貼帖二度。還到本府。臣當日祗受。申時勅行到本府。故臣敬奉御貼帖。問安否於上副勅後。事情條陳于左。一。 副勅路中問通事曰。爾國箕子墓。在何地方。 通事曰在平壤城外。臣儒敬敬進御貼帖于兩勅前。則兩勅起立雙擎。臣致辭于兩勅曰。自上以僉大人逈臨東土。値此千秋聖節。想切戀慕。故別遣近侍致慰。兼訊行李安否。而仍爲護行矣。兩勅曰。俺等奉皇命到貴國。路過聖節。不勝悵慕。而荷此致慰。心切感激。御貼帖卽當奉還。而來官辭而不受。且聞隨後。故姑待入京謹當還納云。一大通官雙林。性本巧黠。稍解我國言語。而初入我國。每事持疑。二大通官倭昇額。一次通官繼文。頗似純實。間多愚悍。別大通官倭克精額。頗類雙林。而巧詐有甚。二次通官寶德。卽雙林之子。而性雖蠢蠢。事爲之間。一從渠父之指揮云。一。上勅謂任譯曰。前排旗幟物像云何。次知執事取朱雀旗金鼓旗示之。上勅使書納排立旗幟數。故淸道一雙。金鼓一雙。黃門旗一雙。大五方五面中五方五面列錄以納。則上勅曰。俱是不得不排立云。臣文顯因傳令辭意。與臣儒敬交替後。自此還任。 八月十五日亥時封啓。
정조 10년 · 강
遣承旨詣 宗廟。 永禧殿。 景慕宮。奉審摘奸。
정조 10년 · 강
詣慶熙宮。親行朝上食于魂宮。
정조 10년 · 목
具翼善冠白圓領袍。乘輿出協陽門降輿。乘輦由敦化門。入興化門。到崇政門外降輦。乘輿入齋殿。改具衰服。臨魂宮行朝上食。
정조 10년 · 강
召見禮曹判書李在簡。江華留守朴祐源于右文閣。
정조 10년 · 목
在簡啓言。勅使引禮及凡係勅使接待差備。皆以吉服磨鍊矣。迎祭文之節。雖以吉服擧行。而至於勅使接待。則勅使亦着素服。以白袍接待。似無不可。迎祭文以後。則事係祭文差備外。請皆以白袍擧行。從之。在簡以司饔提調啓言。茶禮時提調數少差備多。有苟艱之患。請假提調六員。又爲差出。而以士夫武弁參錯啓下。推移擧行。從之。○祐源啓言。本府農形判歉之狀。已悉於狀聞。而見今催科漸近。民情轉急。方欲更商仰陳之際。卽伏見夜下畿營別諭。辭旨懇惻。豚魚可感。況被災民。孰不歡欣奠居哉。本府卽畿甸。而彼災之酷。旣無彼此。軍餉之數。尤倍列邑。代捧等節。預先講定然後。非但民心之可以有恃。抑亦穀物之從便拮据。故敢達矣。敎以。保障雖重。懷保是急。代捧一款。卿其從便措劃。無使一民有不獲之歎。然而不能對揚。是責在於卿。卿更須惕念。
정조 10년 · 목
以鄭好仁爲知敦寧。 金思穆爲刑曹參判。黃昇源爲右尹。鄭述祚爲同敦寧。 趙瑍爲工曹參判。
정조 10년 · 강
遠接使金華鎭。 平安監司趙㻐。別軍職李儒敬。各以勅行形止馳啓。
정조 10년 · 목
遠接使平安監司狀啓以爲。勅行雲興站中火。同日酉時到定州牧。迎勅諸官。出待五里程。迎勅如儀行禮。而見官禮停免。仍爲止宿。其他事情。隨所聞開錄于左。一。上勅就館所謂任譯曰。此道有布政使節度使云。是一人之兼職乎。任譯對以布政使巡察一道。節度使專管兵馬。不得兼任矣。一。 上副勅謂任譯曰。俺等奉祭文而來。凡事務從敬謹。爾們須體此意云。故任譯使設揮帳於甓大廳。祭文奉安處。另加禁飭。一。 上勅於五里程迎勅所。見路傍禾穀。問年事之豐歉。任譯對以平年。則又問各穀於何月收穫乎。答曰。秋成自有早晩。九月之內次第收穫。八月十六日戌時封啓。又狀啓。勅行當日辰時自定州牧離發。酉時到嘉山郡止宿。其他事情。開錄于左。一。早朝問安使及任譯。依例行禮于兩勅。則曰。問安使之每日來候不安。停免爲宜。而且聞布政使遠接使。站站跟來云。尤爲不安。竝令先歸。 首譯曰。 問安使之來候。遠接使布政使之陪行。自是接待大人之禮。大人雖令先歸。不敢先歸云。一。在定州站。 上勅謂任譯曰。諭祭文奉安處。便是皇上臨御之所。不可不嚴肅況迎勅行禮時。俺們尤不當立於方席之上。此後撤席爲宜云。一。兩勅謂任譯曰。今日宿所爲嘉山。有何好景乎。答以名雖嘉山。別無嘉景矣。勅使曰。見貴國山川。明秀又多松樹。儘好看云。一。至館所。問任譯曰。俄者所過之嶺何名。對以曉星嶺。勅使曰。嘉山之名。果不虛矣。且貴國山川。風氣恰似江南。風日尙暖。又多水田。故連日所供之飯。味極嫩香矣。上勅謂副勅曰。俄者踰嶺時。以人擔轎。甚不安矣副勅曰。果然云。一。諭祭文奉安壁龕之後。 上勅每於出入之際。歷過龕前。則必拱手趨蹌。故通官家丁輩。自然畏憚云。八月十七日戌時封啓。○別軍職李儒敬別單。一。昨夜副勅私語家丁曰。今日過路築城處。平地乎山腰乎。家丁曰。山麓石築矣。副勅又問城內人家多少。家丁曰。有若干人戶矣。副勅謂地勢實合築城云云。而此是宣川府北距三十里東林城。一。今日早朝。通官雙林謂任譯曰。上勅謂以軍物差員及祭文差員之前。旗棍排立。壓近於皇朝儀仗之間。有妨禮度。今後則兩差員前排。幷減去。軍物差員之近立祭文之前。亦甚無禮。退立於祭文差員之後爲好云。故始自宣川。減去其前排。而軍物差員。退立祭文後。通官二員。列立祭文之前。以爲式。 通官二員。列立祭文前後。上勅曰。差員前排旣減。則通官前排。亦減云。故因雙林言。以其所減前排。通同排立於勅使後三通官之前。自郭山到定州時。雲山郡待令通官前排三雙。未及陳列。故通官曰。朝站則俺等前排旗棍。合爲五雙矣。卽今三雙之不立何也。差員以其前排趁卽充數。幸免其窘。而當初雲山郡之未及待令。極爲駭然。故遠接使本道監司。方摘發嚴治。一。兩勅就館所後。任譯等問路上安否。上勅曰。俺等奉勅來此。爾們須體此意。凡事必愼。小官多言。是失禮。 任譯等恐㥘而退。一。上勅見館額新安館三字曰。筆法甚美。俺當摸去云。 八月十六日亥時封啓。又狀啓以爲。本月十七日酉時。都監別武士金德弘齎奉御貼帖二樻傳令封來到嘉山郡。故臣祗受。勅行到宣川府後。敬奉問禮官所傳御貼帖二樻。措辭問候於兩勅。而臣之名貼帖。則以侍衛軍職書塡。而臣辭陛時。名貼帖職銜。初不稟定。輕先西下。倉卒之際。未及以別侍衛書塡。有違傳令辭意。不勝惶悚。臣田文顯。已自宣川府交替還任。故所下傳令。臣堅封騎撥傳送於寧邊府使田文顯處。臣旣已問安於勅使。則今此御貼帖。無奉傳之道。而勅使回還時。則假承旨田文顯。自當依傳令辭意。到中和問安。故所奉御貼帖二樻。以嘉山郡守李懋定差員。仍爲奉安於本郡。待田文顯下去後傳授之意。一邊知委。亦以此意措辭。竝與空名貼帖傳送於田文顯處。勅行動靜。謹依下敎。連爲別單登聞云云。 八月十七日戌時封啓。又別單狀啓。勅行今日辰時自定州離發。少憩兩處替馬所。酉時到嘉山郡止宿。動靜說話。開錄于後。一。 上勅見鞍籠馬之立於陪祭文通官前。以爲。不敬甚矣。此後則使之落後。故仍爲幷立於後陪通官前鞍籠馬之列。陪祭文通官。路中因汗熱。馬上脫上衣矣。 上勅曰。莫重祭文之後。脫衣乘馬。極甚不敬。誨責通官。使卽更服。一。上勅謂副勅曰。今日踰二嶺。而馬去人擡。心甚不安。吾們相議。今後騎馬踰嶺好矣。又曰。俺陪皇上。往來熱何。乘肥馬日行二三百里。元無憊困矣。此行乘轎而馬駕。踰嶺而人擡。不免疲困。子則如何。副勅曰。俺亦困矣。曾或遠步而不憊。今則人擡踰嶺。而憊薾特甚怪矣。人擡心有不安。而這是本國前例云。亦奈何云云。 上勅謂小通事卓順興曰。驛人馬。屢日勞苦。不勝係戀。前聞道界替馬。則例有給賞云。俺旣馱來賞資。爾須勿忘。如當道界。卽爲提告云云。一。自宣川至嘉山。乃爲四站。而屛帳則如一。飮食俱準新定尺數。而發行之前。先遣校吏。禁斷道傍觀光及站舍喧譁之弊。比甲辰尤嚴云。 八月十七日亥時封啓。
정조 10년 · 강
詣 璿源殿展拜。仍詣 景慕宮展拜。
정조 10년 · 목
具翼善冠黑圓領袍。乘輿由協陽門出。至萬安門降輿。詣 璿源殿。行展拜禮。由月覲門。詣 景慕宮。展拜奉審訖。出 宮門入小次。改具白袍。乘輿迤登右岡。周覽廟所基址云云處。卽牧使李學源家基也。召見 景慕宮提調鄭昌聖。墓所都監堂上朴明源具善復。魂宮都監堂上李性源徐有隣。戶曹判書趙時俊及相地官車學模具聖元等。看審地勢向背。仍敎曰。文禧廟基址。定於 景慕宮白虎外。營建之役。待明春卜吉擧行。又敎曰。廟所基址旣定。價本令該曹從厚折給。還由右掖門月覲門。還內。
정조 10년 · 목
有防啓言。今此勅行時。禁辟軍校。依甲辰年例。坡州別驍士。楊州長湍高陽等邑之守總兩營牙兵馬兵束伍標下軍。另擇數百。給料使用之意。請分付。從之。又啓言。勅書奉安高足床。勿用黃交椅事。旣承聖敎。今方知委列邑。文移兩道及松都。而凡支勅器用中。如屛風床卓木鍮器皿。以至硯具燭臺等物種之可以貰用者。長廣尺數。不必一一準式。而屛風則勿拘牧丹花鳥山水。或眞或淡。惟以精潔鮮明者。隨得貰用。書案硯具。毋論漆色之同異。亦以色鮮品好者貰用。則進排無窒礙之端。貰用有廣覓之路矣。從之。敎以。出擧條。自卿營文移兩道。又啓言。畿內郡縣。本自凋殘。而所謂公廨。擧皆頹廢。而至於倉庫一事。大關民弊。雖以小縣言之。糴糶之數。不下爲累千石。而見在庫舍。莫不東頹西圮。勢無以峙於其中。不得不露積於倉庭。而若其蓋草稿索把子塊木等所入。專出於民間。作一痼弊矣。在前公廨之役。有請得空名帖。以爲修補改建之例。空名帖限六百張。請令該曹成給臣營。使之先期料理。及時需用。從之。又啓言。各道每當歉歲。則必請空名帖。以爲補賑之資。而以其臨急拮据之故。擧多有名無實之歎。若於登稔之時。則願者必多。得穀甚易。臣意則各道每於年事判登之後。量宜狀請空名帖。限翌春收得穀物。某邑幾張幾名。條列狀聞。付之備荒等穀名邑。以爲歉歲補賑之資。若其勒分一款。別加嚴飭。恐合事宜。請令廟堂稟處。從之。
정조 10년 · 강
禮曹稟 陵幸。命送勅後擧行。
정조 10년 · 목
該曹啓言。今秋展謁。定於何 陵。而以何間推擇乎。敎以。見今勅行當前。畿邑民弊。不可不念。待送勅後更爲取稟。○政院以文臣製述及文武臣殿講啓稟。敎以。製述初十日爲之。殿講十六日爲之。
정조 10년 · 목
因諸道不爲出待方伯請罪擧條敎曰。昨筵大臣分明以譴罷之典爲請。不獨自上聞之。在筵諸臣孰不聞之。而擧條以警責書入。後弊所關。不可無飭。當該注書。從重推考。擧條更爲書入。此傳敎。因承旨提稟。命置之。
정조 10년 · 강
飭諸道方伯毋得引義。
정조 10년 · 목
慶尙監司鄭昌順以道內農形啓。敎曰。以此狀辭觀之。言念民事。誠爲渴悶。今年災政。不可不各別詳審。俾無白徵之患。然後民得以奠厥居。此意卽爲回諭。年分狀啓。參量磨鍊以啓。民事如此。行部時急。若以向來境上出待一款。有問備之命。引義不出。是豈仰體宵旰之意哉。諸道毋得爲之之意。自備局三懸鈴嚴飭行會。
정조 10년 · 강
飭湖南道臣。亟行前下有旨。
정조 10년 · 목
該監司沈頤之。以物故罪人龜柱。優給米木有旨。不得擧行啓。敎曰。在藩臣道理。朝令之下。豈敢若此。卽爲擧行。
정조 10년 · 강
命西部都事柳烶拿處分揀。
정조 10년 · 목
禁府。以被踼致死人九月金檢驗時。初檢官西部都事柳烶拿囚啓。敎曰。雖有不審之失。大體檢狀。頗得體段。論理亦甚精詳。拿處分揀。以推考捧傳旨。
정조 10년 · 강
領府事金尙喆箚請休致。賜批。
정조 10년 · 목
箚略曰。自經昨春以後。作一尸居餘喘。心懸魏闕而身不離於床褥。名掛朝籍而跡則謝於班聯。常禮都闕。罪戾日積。至若魂宮將事之節。尤是臣子盡分之地。而與死爲隣。冥若無知。四朔之間。不過數遭隨參而止耳。嗚呼。疾病已痼。人事絕矣。誠禮莫效。臣分蔑矣。有一於此。尙不容一日虛冒。況兼而有之。無一分可强之勢哉。伏乞亟許休致之請。以卒終始大惠。且伏聞以留都時戎裝失儀。至有諸將臣問備之命。臣亦留都中一人。雖緣節目之知委。亦係顚錯之一端。唯願亟被譴罰。批以。三字之銜。決無從施之理。留都時戎裝失儀。責在各營。卿其安心勿辭。仍命遣史官傳諭。
정조 10년 · 강
修撰洪聖淵上疏。賜批。
정조 10년 · 목
疏略曰。文孝世子禮葬奄過。而一國之讎怨未報。萬姓之哀號愈激。伏願夬正廷揖等三醫之罪焉。客使迎送。有國大政。其接待之節。觀瞻之儀。必愼嚴整齊。而再昨年西關之支勅也。列邑之經費夥然。而終無一定之規。爲弊百端。儀文多錯。所謂義州通事之類。皆與彼人顏熟而情昵。屢十爲群。誅求列邑。少有不厭於心。則助成釁隙。至若營裨之摘奸。首尾相續。而先問情債之多寡。地部之計士。乘馹來往。而徵索狼藉。列邑接待之不齊。易致彼人之生怒。爲守令者。或有不遵定例。惟以窮奢衒能。自謂擧職。而甚至於稀貴之飮食。密造而餉之。此不但爲生梗之端。揆以事面。還多見侮。臣於西邑。適當支勅之時。稔知此等之弊矣。亦望嚴飭該道道臣。俾無如前之弊焉。批以。上款事。已有筵敎。支勅時務勝衒能之弊。爾言甚是。才於儐使之辭陛也。有所提敎。而更令該都監。謄關原疏。各別禁戢。外此誅求之習。一體嚴防。俾有實效。
정조 10년 · 목
時至。具衰服。就位坐哭訖。三上香。執瓚灌地。奠幣奠酌。 大祝尹行任讀祝。亞獻官洪樂性。終獻官金熤。行亞終獻禮訖。哭盡哀。 執禮鄭大容啓以禮畢。
정조 10년 · 강
行迎勅及魂宮諭祭。正殿茶禮習儀。
정조 10년 · 강
配別軍職曺學臣柳孝源李晢吳毅常于高陽郡。尋命姑放。
정조 10년 · 목
初命曺學臣等拿囚。尋因囚單子敎曰。渠輩名以侍衛之臣。離次齋宿之時。相率偃臥本廳。豈有如許頑慢之習。近來此輩貌樣。日甚駭悖。惟以謀避事役。周遮目前爲妙計。以至昨日經宿時。閣臣承史及兵判以下至宣傳官。留宿近地。而獨渠輩徑歸直所。所爲萬萬痛惡。不徒此也。此輩無嚴之習。不可不嚴懲。況今日習儀時。因此侍衛不成樣。以此以彼。宜有別般勘處。勅行初到境。定配所發配。○該府以曺學臣等高陽郡定配啓。○京畿監司徐有防以曺學臣等到配啓。敎曰。此時本邑許多編配。反貽弊端。且有更問査處事。定配罪人曺學臣等。姑爲放送。別定將校。今日內星火捉送于闕外。以待處分事回諭。
정조 10년 · 강
遞都承旨李秉模。
정조 10년 · 강
飭東伯曉諭被災民人。期於奠居。
정조 10년 · 목
因原春監司李致中農形狀本。敎曰。觀此狀辭。雖不別白。被災處民情之遑急。槪可知之。本道纔經癸卯大歉。又有此災荒。言念民事。誠爲渴悶。其在一視之道。不可一爲一否。尤甚處還上。待分等狀啓。當許區別代捧。以此意。卽爲行會本道。俾於巡路。曉諭民人。期於安意奠居。未到地方。已過郡邑。別加關飭守宰。着意曉諭事。亦令星火行會。止
정조 10년 · 강
以沈豊之爲都承旨。李重馥黃昇源李亨元爲承旨。前望也。
정조 10년 · 강
命館伴飭勅行狀啓。
정조 10년 · 목
敎曰。昨因館伴言。陪持査治事。雖已依施。今日反有甚焉。 安州止宿形止。尙無一字狀啓。況嘉山之於安州。道里亦不過一站。則如是稽滯。前所未見。卽令館伴。各別嚴飭
정조 10년 · 강
遠接使金華鎭。 平安監司趙㻐。別軍職田文顯等。各以勅行形止馳啓。
정조 10년 · 목
遠接使平安監司狀啓以爲。勅行當日辰時自嘉山郡離發。大定淸川兩江。無事過涉。酉時量到安北縣。節度使以下淸南各務差使員。出待五里程。依例迎勅。到館所。如儀行禮。而見官禮停免。其他事情。開錄于左。一。勅使到大定江邊。 上勅問任譯曰。今日所涉。聞是二江。江名云何。對以。此則大定江。而前面則淸川江矣。上勅曰。俺之遊覽山川。非不多矣。如此秀麗之處。亦所罕見。一。勅行入館所。 上勅謂任譯曰。俄見諭祭文奉入時。諸官員祗迎鞠躬。俺們過去時。又爲鞠躬何也。 任譯曰。此是尊。敬之禮也。上勅曰。皇旨在前。此是壓尊之地。豈可行禮於俺們乎。爾們預爲通知于前路延勅所。勿爲行禮於俺們可也。一。 勅使自嘉山站問於任譯曰。 安北站有問安中使云。果然否。任譯對曰。然矣。勅使又問中使來到時施賞前例。 任譯對以不一。及別問安使來呈名帖。則上勅以爲中使何不下來。 任譯對曰。中使與別問安使同爲離發。中使患病落後。故亞卿馳驛來此。勅使始許入見。仍爲給賞。使之傳致中使。 八月十八日亥時封啓。遠接使狀啓以爲。京外宴享。旣已除減。則迎慰之節。不爲擧行。道內守令假承旨中。成川府使金載瓚。方以別問安使留待於平壤府。故勅行到日。使之兼爲措辭致慰計料。以勅行之九月初三日入京擇吉之意。往復停當。則兩勅曰。俺等擬於九月初一日入京矣。國王之言。今旣如此。安敢不奉行云。故路程記。更爲排站開錄于後。安北宿。十八日肅川六十里宿。十九日順安六十里宿。二十日平壤五十里宿。二十一日中和五十里宿。二十二日黃州六十里宿。二十三日鳳山四十里中火。劍水三十里宿。二十四日瑞興四十里宿。二十五日蔥秀五十里宿。二十六日平山三十里宿。二十七日金川六十里宿。二十八日開城府四十里宿。二十九日長湍四十里中火。坡州四十里宿。三十日高陽四十里宿。九月初一日弘濟院四十里宿。初二日京城五里。初三日。 八月十八日亥時封啓。○別軍職田文顯狀啓以爲。本月十七日酉時。 李儒敬在嘉山郡奉傳令一度。騎撥齎送。故臣十八日寅時到定州地祗受。臣前以復路之意。告歸於上副勅後。兩勅所答四條件說話。不必別錄以啓。而前站別單中。具由錄啓之意。詳細傳給於李儒敬處。以爲馳啓矣。伏奉今下傳敎辭意。則臣到宣川府。徑先落後。事極惶悚。當初傳令內。待李儒敬交替後。爾則還任。故依此奉行。旣以先歸之由。傳于兩勅。則到今追躡。恐或爲彼人駭惑之端。故臣不得已姑爲還任。待回還勅奇到嘉山郡。臣奉御帖前進中和府。謹依傳令辭意。擧行計料。而今此嘉山郡奉安御帖。臣到中和府時。謹當齎傳。而御帖若不還給。則義州府所呈御帖及名帖。趁期下送後。似無未及之患云。云八月十八日卯時封啓。○別軍職李儒敬別單。一。早朝臣率任譯。問起居於上副勅。上勅曰。問安使不離俺等行塵之後。逐朝慰問。不安大矣。今後則惟望停免。 副勅曰。逐日來問。多謝多謝。一。勅使行至慕道峴。使人夫擡轎踰嶺。到江邊替馬所。兩勅相語。曰昨今兩嶺之過。以人擡過。雖曰霎時之勞。心甚不安。上勅到安北替馬所。謂任譯曰。安北有迎勅禮云。殿庭行禮。應參人外。雖行中跟役輩。切勿許入。而儀仗陳列。預爲準備然後。可免窘急失措。須先檢束。使禮節勿虧云云。一。勅使到安北後。三和府使李格。以問安使奉御貼帖跪傳兩勅。兩勅離席而起立雙擎。 問安使以爲。國王別遣亞卿與中官來問大人起居。兼進禮物矣。中官中路得病。未能偕至。故卑職先此馳到謹呈矣。仍問曰。上勅大人春秋旣高。國王念僉大人原隰之勞。使卑職謹問在道諸節。至於館宇供帳。及外邑支待。亦免草率乎。 上勅曰。國王屢次勞問。不勝感謝。而至於飯奉之節。帳席之具。極爲優待。摠是國王遠念之致。皇上遠致慰問。須以强加寬懷之意回奏可矣。如餉儀之遠至。面拜前決難領受。問安使曰。承命遠來。未呈領歸。實所不敢矣。兩勅始許受。而謂任譯曰。餉儀諸件。姑留此處。還歸時當領去。小頃。 勅使又招任譯謂曰。國王之遠惠腆物。俺若不受。則實非敬禮之道。今姑謹領。仍曰。來官秩高。雖不可賞給。聞中官曾有賞給之例云。使來官領此賞物。回路傳給下來中官云。而上副勅各出緞二疋。繡囊六箇。刀子一把。又以三升各十疋。 帽子各三十丁。使之分給中官率來人處。一通官雙林告上勅曰。俺周覽中國。亦見朝鮮會寧慶源等地。元無舟橋處。而獨通州江以舟作橋矣。今日過路兩處舟橋。乃初見壯哉。上勅曰。 中原則通州外果無舟橋矣。上勅又謂小通事曰。館額云何。小通事曰安興館也。上勅書錄片紙。携入房中。似是日記修正之故也。安北站問安。旣以道內秩高守令代行。而御貼帖旣未及到。故嘉山郡奉安御貼帖二樻空名貼帖。幷齎奉傳授於三和府使李格處。使之擧行云云。八月十八日亥時封啓
정조 10년 · 목
具翼善冠白袍。乘輿。出廣達門降輿。乘輦召見錦城尉朴明源。判尹金尙集。敎曰。日前始聞筵臣之言。近來都人行喪。有浮江船行之擧云。聞甚驚怪。昨遣墓所堂上及京兆尹。使之審察形止。今日聞其回奏。果有是弊云。旣聞之後。豈可不卽速釐改。由新倉前峴。則始爲便近。而以其戛過洞口。有趑趄云。此則不然。與後托主脈。大有異焉。自今日勿禁之意。令京兆卽爲知悉。出興化門。入敦化門。到協陽門降輦。乘輿還內。
정조 10년 · 목
兵曹以敦化門攔入人執捉啓。敎曰。 兵曹則至有草記之擧。而該房則入直堂郞。竝與問備而不請。該房承旨推考。
정조 10년 · 목
敎曰。前判書趙時俊敍用。還差備堂。仍察有司之任。○左議政李福源啓言。有司堂上金華鎭。奉命在外。李命植方帶劇務。幷姑許解。請以鄭一祥李性源差下。使之察任。從之。又啓言。戶曹判書鄭一祥。鑄錢堂上差下。前判書趙時俊。旣已敍用。請惠堂還差。幷從之。又啓言。日前嶺伯狀本。以待病差發巡爲辭矣。近聞其病彌留。發巡遷就。災歲民事。恐無以及期措劃。請慶尙監司鄭昌順許遞。從之。又啓言。卽見忠淸監司金光默報辭。則以爲。韓山林川鴻山庇仁等邑聯報內。各樣軍布。例以苧布收納。而今年苧農大歉。無以備納。曾前如此之歲。以純錢代捧。今亦依已例代捧事爲請矣。依所報代捧之意。請分付該衙門。從之。又啓言。返面之禮。不輕而重。而沈樂洙入來多日。尙不肅命。殊未知情勢之如何。而事體未安請罷職。敎以。右相之意何如。右議政金熤曰。旣膺出疆之命。尙闕返面之禮。雖曰有情勢事體殊未安。警責之典。似不可已矣。從之。○兵曹判書李命植啓言。孝昌墓局內。馬位田畓。自司僕寺。不許代土以給。則他無變通之道。請令戶曹。從其結數。以代土價輸送。以爲買給之地。從之。又啓言。分司皆有若而下人。而獨守門將廳。無一名定送之事。宜有變通之道。敎以。元軍中使用。又啓言大。駕法駕儀仗則以紅繖蓋行用事。聞有定奪。而自上旣御無揚黑圓領袍。則與袞衣有異。今番 太廟擧動時。亦用黑繖蓋矣。此後迎勅時。請以黑繖蓋擧行。從之。又啓言。勅行郊迎後還宮時大駕進發。則勅使追後入來。而本曹郞廳宜有一員隨來。雜人與喧譁。一切禁斷。而郞廳分排數少。請以分兵曹郞廳。使之同力擧行於闕內分差之役。從之。又啓言。敦化門攔入人崔昌祿處。査問委折。則以爲。渠以驛又女婢卞別事。欲爲上言。買着軍服。作此冒入之擧云。渠若有冤欝之事。則前此擧動捧上言時。何不爲之。乃有此無嚴驚駭之擧乎。請令法司。各別嚴繩。從之。○訓鍊大將具善復啓言。愍懷墓局內。姜墳修治事命下。故其子孫崩頹墳塋。欲爲改封築。而本官與墓官。謂以修治與封築有異。尙今相持不決。且龍尾階砌所斫之木。墓官報禮曹云。此則出給其子孫。以補修治之需。似好。故敢達。敎以。給本家。盡爲修護。或有墳塋之平夷者。亦許修治。又啓言。今年穡事。大違所料。而式年陞戶。六道抄上。合爲一百九十五戶矣。六道尤甚邑。量宜減數。退定於明秋。則惠民之政。莫過於此。故敢達。敎以。卿言好矣。區別分數以明秋退定。每道都總數中以三分一上送事分付。又啓言。安邊銅店。每朔收稅。以爲軍物補用矣。今番鑄錢所。送人貿銅。而以銅品之不如倭銅。使之再鍊三鍊。而鑄所尙不添價。故店民所費物力。自歸欠縮。將至渙散之境。非但鑄所之狼狽。在訓局收稅之所失不些。自鑄所。參量增價。似好。故敢達。敎以。與戶判相議擧行。○館伴李性源啓言。迎勅日。闕門內左右設布帳。軍門當擧行。而闕內各處公廨。新經修理。不必更設布帳。殿庭外。只有門有路。人所往來處。請間設遮帳。從之。又啓言。勅行時禁雜人。前後申飭。不啻嚴明。而昨日習儀時。城內外觀光人。猶復如前。西部南部。則官員及下隸。幷不來待。當該部官。請竝拿問處之。京兆當該堂上推考。從之。又啓言。以禁雜人事。纔已出擧條。而京兆及該部吏隸。非但數少。兼且孱劣。有難專責。自弘濟院迎恩門。至城外城內諸處。請令三軍門及守總兩營。依甲辰例。分掌嚴禁。從之。○御營大將李柱國啓言。甲辰年勅使。自闕中還歸館所時。紅馬木外。各司下隸及牽馬輩。彌滿觀光。故使之禁斷。反致雜亂。有駭所見矣。今番則以三營略干將卒。排立於興化門外。兼令兵曹。專掌禁喧。迎接都監所屬各差備人馬外。一切嚴禁。百官出入。皆從開陽門。則可無紛拏之弊。以此意出擧條申飭。而如有冒犯者。毋論上司下隸。請卽地嚴治。從之。
정조 10년 · 강
黃海監司嚴思晩。狀罷殷栗縣監李鼎烈。
정조 10년 · 목
該監司狀啓。道內各站支勅等節。預先整備之意。前後關飭。非止一再。發遣褊裨。逐站摘奸。則殷栗縣次知。劍水站。館宇毀破者。丹臒剝落者。鋪陳屛帳之渝色者。無意修補。有若故爲生梗者。故該邑座首捉致刑推。更以火急整待之意嚴飭。則該縣監李鼎烈。以此發怒。不但投呈辭狀。奉祭品差使員。前以李鼎烈差定矣。當與各務差使員。先期來待。而鼎烈不知所重之攸在。終不馳進。平安道奉祭品差使員。當日來到黃州牧。故以白川郡守鄭東驥。移定差使員。齎奉上送。此時守令。有難遞易。而不可仍置。殷栗縣監李鼎烈。爲先罷黜。其罪狀令攸司稟處。站上擧行等事。以幷站官長連縣監徐配修姑爲兼察。其代令該曹。各別擇差。急速下送。以爲支站之地。
정조 10년 · 강
有政。吏曹判書兪彥鎬。參議李集斗進。
정조 10년 · 목
以鄭萬始爲副校理。李書九爲修撰。成德雨爲副修撰。李在學爲兵曹參判。尹承烈爲右尹。宋啓來爲殷栗縣監。李東埴爲延日縣監。金尙集爲慶尙監司。○敎曰。嶺伯首望誠得人。雖欲擇差。幾無出此。而俄於賓筵。以本道之此時遞易。雖因事勢之萬不得已。不可不十分審擇。政官使之往問領相後微稟。爲敎。而及聞政院微稟。大臣單擧此重臣。直令擬入。副末望則不言樣入稟。然則無異單望。事甚苟簡。且非兩南伯問議大臣之意。當該受薦進去參議禁推。
정조 10년 · 강
命前縣監姜命達。相當職調用。
정조 10년 · 목
昨因愍懷墓受香聞之。文貞後孫姜命達尙今生存。故有是命。
정조 10년 · 강
命延接都監。關飭海伯。
정조 10년 · 목
敎曰。勅行再明當到黃州。禁辟等節。各別關飭。聞箕伯別般束濕而猶多不察處。況海伯人品本自醇善。且以今番殷栗事狀啓言之。守令之不畏上營如此。若無拔例提飭。難保其整肅。卽令延接都監。趁勅行到境前。嚴關海伯處。禁辟一款。兵使亦無不可管之理。此意一體行會兵使處。使之合力擧行。萬一不謹。監兵使何顧遞易之弊。竝當隨現拿問處之。亦令枚擧此意行會。
정조 10년 · 강
領議政鄭存謙上箚乞遞。賜批。
정조 10년 · 목
批以。俄因戶判登筵有筵敎。卿必聞之。卿須安心勿辭。益加善攝。俟間造朝。仍命遣史官傳諭。
정조 10년 · 강
吏曹參判趙時偉陳疏辭職。賜批。
정조 10년 · 목
疏略曰。凶賊近出。而十年包羞。㦧誣罔極。而一息苟活。當直之庭。百口相率。呼天籲冤。天日赫臨。判付恩敎。句句昭晣。此恩此德。何由報答。噫嘻。十數年來。亂逆層出。世臣大家。近族切姻。多有不幸之痛。而上而明主臨之。下而公論在焉。未聞以一凶敦之出。陰懷赤族之禍心。而徒緣臣之弟兄。受恩偏隆。反爲懷璧之罪。目下情踪。偃處京第。已涉惶猥。玆陳島鳴之哀。兼請狐丘之行。伏乞將臣官秩。一倂鐫改。仍命選部。永刊朝籍。批以。人言已盡昭雪。本職宜欲一遞。 亞銓之任。今姑許遞。
정조 10년 · 강
召接藥房三提調于誠正閣。仍見禮判李在簡。有司堂上鄭一祥李性源。
정조 10년 · 목
都提調洪樂性啓言。今番三都監。餘儲不多。儀軌廳物力。極爲苟艱。而至於禮葬都監。尤無所餘。不可不及時區劃。錢二百兩。請令戶兵曹劃送。以爲補用之地。從之。○李在簡啓言。通官持來儀註中。魂宮賜祭時。有再次三跪九叩之節次矣。跪叩之禮。旣行於迎入祭文之後。而又行於行祭之時。則恐有架疊之嫌。賜祭儀註中。跪叩節次。請勿爲磨鍊。從之。
정조 10년 · 강
重推備堂趙時俊。仍飭行公。
정조 10년 · 목
敎曰。旣非自己一人當着之事。則獨自處義。已無所據。收敍之後。今日入侍。亦不進參。尤極未安。飭敎之下。尙無消息。有司堂上趙時俊從重推考。卽爲牌招。申飭行公。違牌勿爲呼望。
정조 10년 · 강
命時囚李集斗。付過放送。
정조 10년 · 강
命新除嶺伯。五六日內辭朝。
정조 10년 · 목
此時本道方伯遞易已可悶。行部在卽故也。
정조 10년 · 목
以沈有鎭爲大司憲。姜彝正爲執義。呂萬永爲司諫。徐有鍊爲持平。李秀夏爲獻納。柳畊鄭致淳爲正言。金履翼爲副校理。李庚運爲修撰。洪良浩爲判尹。金峙默爲知義禁。
정조 10년 · 강
命熟地黃監蒸官。姑勿下送。
정조 10년 · 목
內醫院以御用熟地黃監蒸事。院官鄭維常黃州地下去啓。敎曰。御藥事體。雖甚重大。本道支勅旁午。此時貽弊之端。務合省減。姑勿下送。從後更稟。
정조 10년 · 목
箚略曰。臣於受薦銓官禁推之命。萬萬惶蹙。昨於病伏中。銓堂以嶺伯議望事來問。臣病思昏瞀。省覺不逮。意謂問議與薦擬差間。只擧首擬之人矣。伏見傳敎。始覺大謬。苟求其由。莫非臣罪。伏乞亟降譴罰。批以。嶺伯望筒事。與卿本來規度。雖相舛違。安得事事盡善。裁量。所引過矣。銓官禁推之擧。若於此等處。一例闊略。後弊亦有他除官單擬之慮也。然已放送。出於安卿心之意。卿須安心勿辭。俟間造朝。仍命遣史官傳諭。
정조 10년 · 강
左議政李福源。右議政金熤聯名上箚。賜批。
정조 10년 · 목
箚略曰。昨因嶺伯望銓堂問議時。臣等亦旣與聞矣。嚴敎之下。不勝惶恐。首揆擧擬之人。臣等之意。亦儘可合。故銓堂歷示時。隨問唯唯。副末望初未及思到。責在臣等。首揆旣以此自引。臣等處義。尤不用晏然。伏乞亟降威罰。批以。昨日之事。何乃追提於今夕。領相見方調病。宜其有遺照而承佐之責。政在卿等。本事之致此葛藤。予則多爲卿等慨慨。然細事也。豈足置懷。安心勿辭。卽起視事。仍命遣史官傳諭。
정조 10년 · 강
命湖西軍布。純錢代捧。
정조 10년 · 목
備邊司啓言。卽見忠淸監司狀啓。則備陳道內綿農歉荒之狀。仍請各軍門各衙門軍布砲保。以純錢代納事。令廟堂稟旨爲辭矣。道臣狀請。卽是目擊實狀。軍布雖重。民情宜顧。請特許代俸。從之。
정조 10년 · 강
命溫陽郡守洪益烈。限麥秋勿許由暇。
정조 10년 · 목
忠淸監司金光默。以溫陽郡守洪益烈受由曠官。狀請罷黜。敎以。日昨。已因飭敎。已下送。此狀本。似出於還任之前。還下送。本郡聞是災邑云。此時邑倅。不可一刻曠官。來年麥秋前。切勿輕許由暇。
정조 10년 · 강
忠淸監司金光默。狀請兵使具世勣論罪。
정조 10년 · 목
該監司狀啓。卽接兵使具世勣牒呈。則以延豐縣麻骨烽闕烽事。該縣監趙鼎玉罷黜馳啓後謄報。而蓋此事。大有所不然者設置烽燧。事係重大。而今其闕烽。自前如此云。則職掌兵務幾近一年。而矇不覺察。已極儱侗。今因趙鼎玉所報。方自臣營行査。旣關且題。務欲窮査。則所當究報根本。以觀末梢。而今聞臣營狀欲啓聞之報。欲爲先發自免之計者。究厥心迹。亦甚不韙。而且其狀本中。以去月朔末之都聚修報。作爲該縣監之罪案。而該縣監到任之初。報於監兵營。而兵使以姑依前烽相準之意。丁寧酬酢。則其所謂都聚修報者。便是兵使之所指使。而今乃沒實於莫重之狀聞。歸咎於無罪之守令者。無嚴極矣。兵使具世勣罪狀。令攸司稟處。而趙鼎玉到任之初。獨能留心於烽燧者。可見擧職之一端。當此檢災時急之日。守令遞易。極爲可悶。仍任何如。○刑曹啓言。延豐縣監趙鼎玉。纔因該兵使狀聞。旣有分揀之敎。今無可論。兵使具世勣。所當依狀請。令該曹拿處。而前有緘推之命。請待緘辭上來後拿處。從之。
정조 10년 · 강
遠接使金華鎭。平安監司趙㻐。別軍職李儒敬等。各以勅行形止馳啓。